Benny Engelbrecht (S), 2011-05-10:
Først og fremmest vil jeg gerne sige tak for en god og konstruktiv debat.
Der er ingen tvivl om, at emnet elektronikaffald er et emne, som vi har diskuteret med jævne mellemrum i Miljøudvalget, og som dette Folketing har beskæftiget sig med ad flere omgange, og som alle ordførere ganske tydeligvis også er interesseret i at finde konkrete og konstruktive løsninger på.
Jeg vil gerne indlede med at understrege, at det er utrolig positivt, synes jeg, at ministeren ud over de dele af den store elskrotindsamlingsmaskine og håndteringsmaskine, som vi er i gang med at se på her, også peger på, at indsamlingen selvfølgelig er en udfordring.
Derfor ser jeg naturligvis på Socialdemokraternes vegne også meget frem til, at ministeren aktivt er med til at skabe en sådan klarhed i forhold til de udfordringer, der er – ikke blot i forhold til det, som B 108 er et udtryk for, men altså hele systemet som sådan.
Det er meget konstruktivt, og det vil jeg gerne anerkende.
Jeg vil godt i forhold til Venstres ordfører pege på, at jeg selvfølgelig er glad for, at man imødekommer de tanker, vi gør os, og i øvrigt også det konstruktive forslag, ministeren kom med.
Men jeg deler ikke den opfattelse, at alting kører udmærket, og det synspunkt tror jeg heller ikke der er så mange andre ordførere i denne sal som deler.
Til Dansk Folkepartis ordfører, hr. Jørn Dohrmann, vil jeg gerne for det første sige, at der er en række interessante problemstillinger, som ordføreren fremfører i sin ordførertale, og for det andet, at jeg synes, det er meget væsentligt, at ordføreren påpeger, at vi er nødt til at se hele ordningen igennem for at sikre en så høj grad af genanvendelse af værdifulde ressourcer som muligt.
Det er en god pointe, og det synes jeg også fortjener at blive fremhævet i denne debat.
Så er der selvfølgelig det element, som også SF's ordfører, hr. Steen Gade, var inde på, nemlig at vi altså skal sikre incitamenter til, at branchen producerer elektronikprodukter på en så hensigtsmæssig måde som overhovedet muligt.
Ved tidligere lejligheder, hvor vi har diskuteret WEEE-direktivet, har vi jo også haft stor fokus på det princip, som professor Baumgart har formuleret, og som hedder cradle to cradle-princippet.
Det er også er båret med til Bruxelles i forbindelse med behandlingen af WEEE-direktivet.
Vi kunne nu godt tænke os, at dette princip fyldte endnu mere, og at der i endnu højere grad var sikret incitamenter, der gør, at de bedste producenter i branchen rent faktisk også får noget ud af at ligge langt over gennemsnittet.
Til SF's ordfører i øvrigt vil jeg sige tak for bemærkningerne og støtten til forslaget.
Jeg vil også sige, som ordføreren helt rigtigt sagde, at der er mere rod på dette område, end vi kunne ønske os at se, når vi kigger ud i verden og ser de desværre uheldige dokumentarudsendelser, der fra tid til anden bliver vist fra bl.a. afrikanske lande, hvor elektronisk affald bliver håndteret ganske forkert.
Til De Konservatives ordfører vil jeg sige, at jeg ikke er overrasket over, at man er meget optaget af industriens interesser, men jeg har alligevel konstateret, at man også fra konservativ side følger den tankegang, der er fra miljøministerens side.
Til De Radikales ordfører, hr. Johs. Poulsen, vil jeg sige tak for en præcisering af, at der blandt aktørerne netop er en interesse i at finde løsninger på de udfordringer, som bl.a. B 108 indikerer, men også en række af de andre udfordringer, der er.
Jeg er ganske enig i, at vi ikke alene kan se på de udfordringer, som vi har peget på i B 108.
I forhold til den videre proces i udvalget kan jeg allerede nu bebude, at vi selvfølgelig vil sikre, at vi får afklaret så mange af disse spørgsmål som overhovedet muligt, og hvis det er muligt at lave en beretning, vil vi selvfølgelig også forsøge at få lavet en sådan.